CELEX: 62021TN0450
Language: da
Date: 2021-07-30 00:00:00
Title: Sag T-450/21: Sag anlagt den 30. juli 2021 — Spanien mod Kommissionen

4.10.2021   
            
            
               DA
            
            
               Den Europæiske Unions Tidende
            
            
               C 401/14
            
         
      Sag anlagt den 30. juli 2021 — Spanien mod Kommissionen
      (Sag T-450/21)
      (2021/C 401/16)
      Processprog: spansk
      
         Parter
      
      
         Sagsøger: Kongeriget Spanien (ved S. Jiménez García og J. Rodríguez de la Rúa Puig, som befuldmægtigede)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens gennemførelsesafgørelse (EU) 2021/988 af 16. juni 2021 om udelukkelse fra EU-finansiering af visse udgifter, som medlemsstaterne har afholdt inden for rammerne af Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) (1), annulleres, for så vidt som den vedrører visse udgifter, som Kongeriget Spanien har afholdt.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat to anbringender.
      
                  1.
               
               
                  Med det første anbringende, som er udledt af en tilsidesættelse af kontrollerne med, om beregningen af støtten var korrekt, herunder anvendelsen af administrative sanktioner (hovedkontrol), gøres det gældende, at Kommissionens fortolkning af artikel 31, stk. 3, i delegeret forordning nr. 640/2014 (2), sammenholdt med artikel 53, stk. 4, i delegeret forordning nr. 639/2014 (3), er i strid med proportionalitetsprincippet.
                  Dette anbringende består af fire led (A-D):
                  
                              —
                           
                           
                              A: Uberettiget pålæggelse af administrative sanktioner for manglende opfyldelse af kravene til identifikation og registrering af dyr inden for den af medlemsstaten fastsatte frist i overensstemmelse med artikel 31, stk. 3, i delegeret forordning nr. 640/2014, sammenholdt med artikel 53, stk. 4, i delegeret forordning nr. 639/2014.
                           
                        
                              —
                           
                           
                              B-D: Uberettiget pålæggelse af administrative sanktioner i medfør af artikel 31, stk. 3, i delegeret forordning nr. 640/2014 for dyr i forhold til hvilke der a priori var fastslået en manglende opfyldelse af identifikationen og registreringen under gennemførelsen af de administrative kontroller for alle ansøgninger om støtte foretaget af en medlemsstat, der som Kongeriget Spanien i overensstemmelse med artikel 21, stk. 4, i gennemførelsesforordning nr. 809/2014 (4) anvender en ordning uden ansøgning, der af selve sin art udelukker enhver risiko for EGFL.
                           
                        
            
                  2.
               
               
                  Det andet anbringende om den korrekte udførelse af statistikker over kontroller på stedet af tilstrækkelig kvalitet (hovedkontrol), hvilket omfatter størrelsen af den tilfældige stikprøve og risikoanalysens effektivitet inden for rammerne af artikel 34 i gennemførelsesforordning nr. 809/2014.
               
            
         (1)  EUT 2021, L 218, s. 9.
      
         (2)  Kommissionens delegerede forordning (EU) nr. 640/2014 af 11.3.2014 om supplerende regler til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, betingelserne for afslag eller tilbagetrækning af betalinger og administrative sanktioner vedrørende direkte betalinger, støtte til udvikling af landdistrikterne og krydsoverensstemmelse (EUT 2014, L 181, s. 48).
      
         (3)  Kommissionens delegerede forordning (EU) nr. 639/2014 af 11.3.2014 om supplerende regler til Europa-Parlamentets og Rådets forordning (EU) nr. 1307/2013 om regler for direkte betalinger til landbrugere under den fælles landbrugspolitiks støtteordninger og om ændring af bilag X til nævnte forordning (EUT 2014, L 181, s. 1).
      
         (4)  Kommissionens gennemførelsesforordning (EU) nr. 809/2014 af 17.7.2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT 2014, L 227, s. 69).